CELEX: 32013R0415
Language: sk
Date: 2013-05-06 00:00:00
Title: Nariadenie Komisie (EÚ) č. 415/2013 zo 6. mája 2013 , ktorým sa stanovujú dodatočné povinnosti a úlohy pre referenčné laboratóriá EÚ pre besnotu, tuberkulózu hovädzieho dobytka a zdravie včiel a ktorým sa mení a dopĺňa nariadenie (ES) č. 737/2008 a zrušuje nariadenie (EÚ) č. 87/2011  Text s významom pre EHP

7.5.2013   
            
            
               SK
            
            
               Úradný vestník Európskej únie
            
            
               L 125/7
            
         NARIADENIE KOMISIE (EÚ) č. 415/2013
   zo 6. mája 2013,
   ktorým sa stanovujú dodatočné povinnosti a úlohy pre referenčné laboratóriá EÚ pre besnotu, tuberkulózu hovädzieho dobytka a zdravie včiel a ktorým sa mení a dopĺňa nariadenie (ES) č. 737/2008 a zrušuje nariadenie (EÚ) č. 87/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a starostlivosti o zvieratá (1), a najmä na jeho článok 32 ods. 6,
   keďže:
   
               (1)
            
            
               V nariadení (ES) č. 882/2004 sa stanovujú všeobecné funkcie a povinnosti referenčných laboratórií EÚ pre potraviny, krmivá, zdravie zvierat a živé zvieratá. Okrem toho, v nariadení (ES) č. 882/2004 sa stanovuje, že Komisia môže uviesť v prílohe VII k tomuto nariadeniu ďalšie referenčné laboratóriá EÚ, ktoré sú relevantné pre oblasti spadajúce do pôsobnosti tohto nariadenia.
            
         
               (2)
            
            
               V nariadení (ES) č. 882/2004 sa tiež stanovuje, že okrem všeobecných funkcií a povinností referenčných laboratórií EÚ v sektore zdravia zvierat, ktoré sú uvedené v tomto nariadení, môže Komisia týmto referenčným laboratóriám určiť ďalšie úlohy.
            
         
               (3)
            
            
               V nariadení Komisie (ES) č. 737/2008 z 28. júla 2008 o určení referenčných laboratórií Spoločenstva pre choroby mäkkýšov, besnotu a tuberkulózu hovädzieho dobytka, ktorým sa referenčným laboratóriám Spoločenstva pre besnotu a tuberkulózu hovädzieho dobytka stanovujú dodatočné povinnosti a úlohy a ktorým sa mení a dopĺňa príloha VII k nariadeniu Európskeho parlamentu a Rady (ES) č. 882/2004 (2), Komisia určila inter alia referenčné laboratóriá EÚ pre besnotu a tuberkulózu hovädzieho dobytka a následne doplnila príslušné zápisy, ktoré sa týkajú týchto laboratórií, do prílohy VII k nariadeniu (ES) č. 882/2004. Okrem toho, v prílohe I a II k nariadeniu (ES) č. 737/2008 sa stanovujú určité konkrétne povinnosti a úlohy, ktoré sú spojené s charakteristickými vlastnosťami patogénov. Tieto povinnosti a úlohy sú doplňujúce k povinnostiam a úlohám stanoveným v nariadení (ES) č. 882/2004.
            
         
               (4)
            
            
               V nariadení Komisie (EÚ) č. 87/2011 z 2. februára 2011, ktorým sa určuje referenčné laboratórium EÚ pre zdravie včiel, stanovujú ďalšie povinnosti a úlohy tohto laboratória a mení a dopĺňa príloha VII k nariadeniu Európskeho parlamentu a Rady (ES) č. 882/2004 (3), Komisia určila referenčné laboratórium EÚ pre zdravie včiel a následne doplnila príslušný zápis, ktorý sa týka tohto laboratória, do prílohy VII k nariadeniu (ES) č. 882/2004. Okrem toho sa v nariadení (EÚ) č. 87/2011 stanovujú určité špecifické povinnosti a úlohy súvisiace s vlastnosťami pôvodcov, ktorí môžu mať vplyv na zdravie včiel. Tieto povinnosti a úlohy sú doplňujúce k povinnostiam a úlohám stanoveným v nariadení (ES) č. 882/2004.
            
         
               (5)
            
            
               Je treba zmeniť a doplniť vymedzenie určitých úloh referenčného laboratória EÚ pre zdravie včiel v prílohe k nariadeniu (EÚ) č. 87/2011, pokiaľ ide o sérologické skúšky, pretože ich nemožno uplatniť v testovaní včiel. Upraviť by sa mala aj zmienka o syndróme kolapsu včelstiev s cieľom zabezpečiť konzistentnosť s terminológiou, ktorá je použitá v štúdiách o úmrtnosti včiel stanovených vo vykonávacom rozhodnutí Komisie 2012/362/EÚ (4).
            
         
               (6)
            
            
               V záujme zrozumiteľnosti právnych predpisov Únie je vhodné, aby ustanovenia, ktoré sa týkajú týchto ďalších povinností a úloh referenčných laboratórií EÚ, pokiaľ ide o besnotu, tuberkulózu hovädzieho dobytka a zdravie včiel, boli stanovené len v jednom akte.
            
         
               (7)
            
            
               Nariadenie (ES) č. 737/2008 by sa preto malo zodpovedajúcim spôsobom zmeniť a doplniť a nariadenie (EÚ) č. 87/2011 by sa malo zrušiť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Okrem všeobecných funkcií a povinností referenčných laboratórií EÚ v sektore zdravia zvierat, ktoré sú stanovené v článku 32 ods. 2 nariadenia (ES) č. 882/2004, referenčné laboratórium EÚ pre besnotu, ktoré je stanovené v bode 16 časti II prílohy VII k uvedenému nariadeniu, má tiež zodpovednosti a úlohy uvedené v prílohe I k tomuto nariadeniu.
   Článok 2
   Okrem všeobecných funkcií a povinností referenčných laboratórií EÚ v sektore zdravia zvierat stanovených v článku 32 ods. 2 nariadenia (ES) č. 882/2004, referenčné laboratórium EÚ pre tuberkulózu hovädzieho dobytka, ktoré je stanovené v bode 17 časti II prílohy VII k uvedenému nariadeniu, má tiež povinnosti a úlohy uvedené v prílohe II k tomuto nariadeniu.
   Článok 3
   Okrem všeobecných funkcií a povinností referenčných laboratórií EÚ v sektore zdravia zvierat stanovených v článku 32 ods. 2 nariadenia (ES) č. 882/2004, referenčné laboratórium EÚ pre zdravie včiel, ktoré je stanovené v bode 18 časti II prílohy VII k uvedenému nariadeniu, má tiež povinnosti a úlohy uvedené v prílohe III k tomuto nariadeniu.
   Článok 4
   Nariadenie (ES) č. 737/2008 sa mení a dopĺňa takto:
   
               1.
            
            
               Články 2 a 3 sa vypúšťajú.
            
         
               2.
            
            
               Prílohy I a II sa vypúšťajú.
            
         Článok 5
   Nariadenie (EÚ) č. 87/2011 sa zrušuje.
   Odkazy na zrušené nariadenie sa považujú za odkazy na toto nariadenie.
   Článok 6
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. mája 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 165, 30.4.2004, s. 1.
   
      (2)  Ú. v. EÚ L 201, 30.7.2008, s. 29.
   
      (3)  Ú. v. EÚ L 29, 3.2.2011, s. 1.
   
      (4)  Ú. v. EÚ L 176, 6.7.2012, s. 65.
   
      PRÍLOHA I
      
         Zodpovednosti a úlohy referenčného laboratória EÚ pre besnotu okrem tých, ktoré sú stanovené v článku 32 ods. 2 nariadenia (ES) č. 882/2004
      
      
                  1.
               
               
                  Referenčné laboratórium EÚ pre besnotu po konzultáciách s Komisiou koordinuje metódy používané v členských štátoch na diagnostikovanie besnoty, a to najmä:
                  
                              a)
                           
                           
                              vykonávaním typizácie, skladovaním a poskytovaním kmeňov vírusu besnoty;
                           
                        
                              b)
                           
                           
                              prípravou, kontrolou a poskytovaním medzinárodných štandardných sér a iných referenčných reagencií národným referenčným laboratóriám na účely štandardizácie testov a reagencií používaných v členských štátoch;
                           
                        
                              c)
                           
                           
                              validáciou referenčných reagencií vrátane antigénov a národných štandardných sér poskytnutých národnými referenčnými laboratóriami;
                           
                        
                              d)
                           
                           
                              vytvorením a udržiavaním sérovej banky a zbierky vírusu besnoty, udržiavaním databázy kmeňov izolovaných v rámci Únie vrátane ich typizácie;
                           
                        
                              e)
                           
                           
                              organizovaním periodických porovnávacích testov diagnostických postupov na úrovni Únie a vykonávaním skúšok odbornosti národných referenčných laboratórií;
                           
                        
                              f)
                           
                           
                              zberom a triedením údajov a informácií, ktoré sa týkajú používaných diagnostických metód a výsledkov testov vykonaných v Únii;
                           
                        
                              g)
                           
                           
                              charakterizovaním vírusu besnoty podľa aktuálnych dostupných metód s cieľom lepšie porozumieť epidemiológii tejto choroby;
                           
                        
                              h)
                           
                           
                              sledovaním najnovších trendov v oblasti dohľadu, epidemiológie a prevencie besnoty na celom svete;
                           
                        
                              i)
                           
                           
                              získavaním podrobných znalostí o príprave a používaní imunologických veterinárnych prípravkov používaných na znižovanie a kontrolu výskytu besnoty vrátane hodnotenia vakcín.
                           
                        
            
                  2.
               
               
                  Referenčné laboratórium EÚ pre besnotu taktiež:
                  
                              a)
                           
                           
                              uľahčuje harmonizáciu metód v rámci Únie, najmä stanovením metodík štandardných testov;
                           
                        
                              b)
                           
                           
                              organizuje semináre pre národné referenčné laboratóriá podľa dohody v rámci pracovného programu a odhadovaného rozpočtu, ako sú uvedené v článku 2 vykonávacieho nariadenia Komisie (EÚ) č. 926/2011 (1), vrátane školení o nových analytických metódach pre odborníkov z členských štátov a v prípade potreby odborníkov z tretích krajín;
                           
                        
                              c)
                           
                           
                              poskytuje technickú podporu Komisii a na jej žiadosť sa zúčastňuje na medzinárodných fórach týkajúcich sa besnoty, najmä v súvislosti so štandardizáciou analytických diagnostických metód a ich uplatňovania.
                           
                        
            
                  3.
               
               
                  Referenčné laboratórium EÚ pre besnotu okrem toho vykonáva výskumné činnosti a, kedykoľvek je to možné, koordinuje výskumné činnosti zamerané na zlepšenie kontroly besnoty a znižovanie jej výskytu, a to najmä:
                  
                              a)
                           
                           
                              realizáciou overovacích pokusov alebo spoluprácou s národnými referenčnými laboratóriami na takejto realizácii;
                           
                        
                              b)
                           
                           
                              poskytovaním vedeckého poradenstva Komisii a zberom informácií a správ, ktoré súvisia s činnosťou referenčného laboratória EÚ.
                           
                        
            
         (1)  Ú. v. EÚ L 241, 17.9.2011, s. 2.
   
   
      PRÍLOHA II
      
         Zodpovednosti a úlohy referenčného laboratória EÚ pre tuberkulózu hovädzieho dobytka okrem tých, ktoré sú stanovené v článku 32 ods. 2 nariadenia (ES) č. 882/2004
      
      
                  1.
               
               
                  Referenčné laboratórium EÚ pre tuberkulózu hovädzieho dobytka po konzultáciách s Komisiou koordinuje metódy používané v členských štátoch na diagnostikovanie tuberkulózy hovädzieho dobytka, a to najmä:
                  
                              a)
                           
                           
                              vykonávaním typizácie, skladovaním a poskytovaním kmeňov baktérie Mycobacterium sp., ktorá u zvierat spôsobuje tuberkulózu;
                           
                        
                              b)
                           
                           
                              prípravou, kontrolou a poskytovaním referenčných reagencií národným referenčným laboratóriám na účely štandardizácie testov a reagencií používaných v členských štátoch;
                           
                        
                              c)
                           
                           
                              validáciou referenčných reagencií vrátane antigénov a tuberkulínov poskytnutých národnými referenčnými laboratóriami pre tuberkulózu hovädzieho dobytka;
                           
                        
                              d)
                           
                           
                              vytvorením a udržiavaním banky baktérie Mycobacterium sp., ktorá spôsobuje u zvierat tuberkulózu, a udržiavaním databázy kmeňov izolovaných v rámci Únie vrátane ich typizácie;
                           
                        
                              e)
                           
                           
                              organizovaním periodických porovnávacích testov diagnostických postupov na úrovni Únie a vykonávaním skúšok odbornosti národných referenčných laboratórií;
                           
                        
                              f)
                           
                           
                              zberom a triedením údajov a informácií týkajúcich sa používaných diagnostických metód a výsledkov testov vykonaných v Únii;
                           
                        
                              g)
                           
                           
                              charakterizovaním baktérie Mycobacterium sp., ktorá spôsobuje u zvierat tuberkulózu, podľa aktuálnych dostupných metód s cieľom lepšie porozumieť epidemiológii tejto choroby;
                           
                        
                              h)
                           
                           
                              sledovaním najnovších trendov v oblasti dohľadu, epidemiológie a prevencie tuberkulózy hovädzieho dobytka na celom svete;
                           
                        
                              i)
                           
                           
                              získavaním podrobných znalostí o príprave a používaní imunologických veterinárnych prípravkov, ktoré sa používajú na znižovanie a kontrolu výskytu tuberkulózy hovädzieho dobytka, vrátane hodnotenia vakcín.
                           
                        
            
                  2.
               
               
                  Referenčné laboratórium EÚ pre tuberkulózu hovädzieho dobytka taktiež:
                  
                              a)
                           
                           
                              uľahčuje harmonizáciu metód v rámci Únie, najmä spresnením metodík štandardných testov;
                           
                        
                              b)
                           
                           
                              organizuje semináre pre národné referenčné laboratóriá podľa dohody v rámci pracovného programu a odhadovaného rozpočtu, ako sú uvedené v článku 2 vykonávacieho nariadenia (EÚ) č. 926/2011, vrátane školení o nových analytických metódach pre odborníkov z členských štátov a v prípade potreby odborníkov z tretích krajín;
                           
                        
                              c)
                           
                           
                              poskytuje technickú podporu Komisii a na jej žiadosť sa zúčastňuje na medzinárodných fórach týkajúcich sa tuberkulózy hovädzieho dobytka, najmä v súvislosti so štandardizáciou analytických diagnostických metód a ich uplatňovania.
                           
                        
            
                  3.
               
               
                  Referenčné laboratórium EÚ pre tuberkulózu hovädzieho dobytka okrem toho vykonáva výskumné činnosti a, kedykoľvek je to možné, koordinuje výskumné činnosti zamerané na zlepšenie kontroly tuberkulózy hovädzieho dobytka a znižovanie jej výskytu, a to najmä:
                  
                              a)
                           
                           
                              realizáciou overovacích pokusov alebo spoluprácou s národnými referenčnými laboratóriami na takejto realizácii;
                           
                        
                              b)
                           
                           
                              poskytovaním vedeckého poradenstva Komisii a zberom informácií a správ, ktoré súvisia s činnosťou referenčného laboratória EÚ.
                           
                        
            
   
      PRÍLOHA III
      
         Zodpovednosti a úlohy referenčného laboratória EÚ pre zdravie včiel okrem tých, ktoré sú stanovené v článku 32 ods. 2 nariadenia (ES) č. 882/2004
      
      
                  1.
               
               
                  Referenčné laboratórium EÚ pre zdravie včiel po konzultáciách s Komisiou podľa potreby koordinuje metódy používané v členských štátoch na diagnostikovanie konkrétnych chorôb včiel, a to najmä:
                  
                              a)
                           
                           
                              vykonávaním typizácie, skladovaním a prípadne poskytovaním kmeňov patogénov s cieľom uľahčiť diagnostické služby v Únii;
                           
                        
                              b)
                           
                           
                              vykonávaním typizácie a charakterizácie antigénov a genómu patogénov tam, kde je to relevantné a nevyhnutné, napríklad na účely výkonu následných epidemiologických opatrení alebo overenia diagnózy;
                           
                        
                              c)
                           
                           
                              dodávaním štandardných sér a iných referenčných reagencií národným referenčným laboratóriám na účely štandardizácie testov a reagencií používaných v každom členskom štáte v prípade, že sa vyžadujú reagencie;
                           
                        
                              d)
                           
                           
                              organizovaním periodických porovnávacích testov diagnostických postupov na úrovni Únie s národnými referenčnými laboratóriami na účely poskytovania informácií o používaných diagnostických metódach a o výsledkoch testov vykonávaných v Únii;
                           
                        
                              e)
                           
                           
                              uchovávaním odborných znalostí o roztočoch rodu Tropilaelaps a malom úľovom chrobákovi (Aethina tumida) a iných relevantných patogénoch, aby bolo možné vykonávať rýchlu diferenciálnu diagnostiku;
                           
                        
                              f)
                           
                           
                              určovaním identity patogénov, v prípade potreby v úzkej spolupráci s regionálnymi referenčnými laboratóriami, ktoré sú určené Svetovou organizáciou pre zdravie zvierat (OIE);
                           
                        
                              g)
                           
                           
                              vytváraním a uchovávaním aktuálnej zbierky patogénov a ich kmeňov a aktuálnej zbierky iných reagencií proti patogénom včiel, ak sú k dispozícii;
                           
                        
                              h)
                           
                           
                              vykonaním súpisu metód používaných v súčasnosti v jednotlivých laboratóriách;
                           
                        
                              i)
                           
                           
                              navrhovaním štandardizovaných testov a testovacích postupov alebo referenčných reagencií na účely internej kontroly kvality;
                           
                        
                              j)
                           
                           
                              poskytovaním poradenstva Komisii v súvislosti s vedeckými aspektmi, ktoré sa týkajú zdravia včiel.
                           
                        
            
                  2.
               
               
                  Referenčné laboratórium EÚ pre zdravie včiel taktiež:
                  
                              a)
                           
                           
                              aktívne pomáha pri diagnostike v prípade výskytu ohniska príslušnej choroby v členských štátoch tým, že prijíma patogénne izoláty na účely potvrdenia diagnózy, charakterizácie a epizootických štúdií, a bezodkladne oznamuje výsledky všetkých preskúmaní Komisii, členským štátom a príslušným národným referenčným laboratóriám;
                           
                        
                              b)
                           
                           
                              podporuje odbornú prípravu a rekvalifikáciu odborníkov v laboratórnej diagnostike s cieľom harmonizovať diagnostické metódy v Únii;
                           
                        
                              c)
                           
                           
                              organizuje semináre pre národné referenčné laboratóriá podľa dohody v rámci pracovného programu a odhadovaného rozpočtu, ako sú uvedené v článku 2 vykonávacieho nariadenia (EÚ) č. 926/2011, vrátane školení o nových analytických metódach pre odborníkov z členských štátov a v prípade potreby odborníkov z tretích krajín;
                           
                        
                              d)
                           
                           
                              poskytuje technickú podporu Komisii a na jej žiadosť sa zúčastňuje na medzinárodných fórach, ktoré sa týkajú najmä štandardizácie analytických metód a ich uplatňovania;
                           
                        
                              e)
                           
                           
                              vyvíja monitorovacie činnosti a pokiaľ možno koordinuje činnosti zamerané na zlepšenie zdravotného stavu včiel v Únii, a to najmä tým, že:
                              
                                          i)
                                       
                                       
                                          vykonáva skúšky na potvrdenie testov alebo pri vykonávaní týchto skúšok spolupracuje s národnými referenčnými laboratóriami;
                                       
                                    
                                          ii)
                                       
                                       
                                          poskytuje Komisii vedeckú a technickú podporu a zhromažďuje informácie a správy, ktoré súvisia s činnosťou referenčného laboratória EÚ;
                                       
                                    
                                          iii)
                                       
                                       
                                          organizuje a koordinuje prieskum o úbytku včelstiev v Únii, pokiaľ ide o stanovenie základného meradla pre „bežný“ sezónny úhyn včiel;
                                       
                                    
                        
                              f)
                           
                           
                              spolupracuje s príslušnými laboratóriami v tretích krajinách, v ktorých sa tieto choroby vyskytujú, pokiaľ ide o metódy diagnostiky chorôb včiel;
                           
                        
                              g)
                           
                           
                              spolupracuje s príslušnými regionálnymi laboratóriami, ktoré sú stanovené organizáciou OIE, pokiaľ ide o exotické choroby (roztoče rodu Tropilaelaps a malý úľový chrobák (Aethina tumida) a akékoľvek iné choroby považované v Únii za exotické);
                           
                        
                              h)
                           
                           
                              triedi informácie o exotických a endemických chorobách alebo škodcoch, ktorí by sa mohli objaviť v Únii a mať v nej vplyv, vrátane syndrómu kolapsu včelstiev, a tieto informácie zasiela Komisii a príslušným národným referenčným laboratóriám.
                           
                        
            
                  3.
               
               
                  Referenčné laboratórium EÚ pre zdravie včiel okrem toho:
                  
                              a)
                           
                           
                              po konzultácii s Komisiou vykonáva experimenty a pokusy v teréne zamerané na lepšie zvládanie určitých chorôb včiel;
                           
                        
                              b)
                           
                           
                              na každoročnom zasadaní národných referenčných laboratórií preskúmava príslušné požiadavky na vykonávanie testov stanovené v Kódexe zdravia suchozemských zvierat a v Príručke diagnostických testov a vakcín pre suchozemské zvieratá, ktoré vydala Svetová organizácia pre zdravie zvierat;
                           
                        
                              c)
                           
                           
                              pomáha Komisii pri preskúmavaní odporúčaní, ktoré organizácia OIE uviedla v Kódexe zdravia suchozemských zvierat a v Príručke diagnostických testov a vakcín pre suchozemské zvieratá.